Diana Richardson és Janet McGeever

Tantrikus szex a változókorban

Spirituális és szexuális megújulás a gyakorlatban

Diana Richardson
és Janet McGeever

Tantrikus szex a
változókorban

Spirituális és szexuális megújulás a gyakorlatban

Budapest, 2024

A mű eredeti címe:

Tantric Sex and Menopause

Az eredeti mű a Destiny Books gondozásában jelent meg.

www.InnerTraditions.com

A Destiny Books az Inner Traditions International kiadóvállalat kiadói csoportja.

© Szöveg és grafika: Diana Richardson és Janet McGeever, 2018

© Bioenergetic Kiadó Kft., 2024

Kiadja a Bioenergetic Kiadó Kft.

Felelős kiadó: Schneider Gábor

ISBN 978-963-291-685-9

© Fordította: Esze Dóra

Főszerkesztő: Kajtár-Schneider Krisztina

Felelős szerkesztő: Varga Virág

Borítóterv: Vancsura Olga

A kiadó minden jogot fenntart, részletek közlésének jogát is az írott és elektronikus sajtóban.

Minden nőnek. A múltban, a jelenben és a jövőben.

„A két szerző módszerek és eszközök változatos sokaságával kínál gyakorlati segítséget, hogy klimax idején is mindenki testileg egészséges, érzelmileg stabil maradhasson. Búcsút intenek régi hiedelmeknek, amelyek szétzilálják az ember erejét, maguk mögött hagyják az elnyűtt, idejét múlt elvárásokat. Arra biztatnak, hogy egészséges módon mutassuk ki, amit érzünk, hogy tekintsük saját magunkat és igényeinket a legfontosabbnak. Holisztikus és segítőkész új, testet-lelket tápláló paradigmával állnak elő, mert megérdemled te is, a partnered is, hogy megtapasztaljátok a valódi intimitást és a mélységes szeretetet és szerelmet úgy, ahogy azt korábban el sem tudtad képzelni. A két szerző hazaszólít minket abba a bölcsességbe, erőbe és igazságba, akik valójában vagyunk.”

Brandon Bays olyan nemzetközi bestsellerek szerzője, mint a Belső utazás (Budapest, 2020, Agykontroll Kft.) és a Jelenlét. Utazás önmagadba (Budapest, 2006, Édesvíz Kiadó)

„Ez a testcentrikus utazás megváltoztatta az életemet. Köszönöm, Diana és Janet, hogy akkor írtátok meg ezt a könyvet, amikor a menopauzát igyekszem elfogadni. Ideálisabb útikalauzt kívánni sem tudtam volna. A szexualitásban forradalmi jelentőségű ez a kötet, csodálatos birodalomra tár kaput, eddig elképzelhetetlen lehetőségekre és beteljesülésre.”

Catherine Oxenberg színésznő, szerző, producer, filantróp

„Felemelő olvasmány, erőt ad és tudatosítja az erőmet. A szerzők annyi bölcsességet osztanak meg velünk, annyi álmítoszról rántják le a leplet – egyszerűen döbbenetes! A könyv tele van nyitott szívű, bátor nők lelkesítő történetével, és rengeteg hasznos tippet és módszert kínál, hogy végre közelebb férkőzhessünk ahhoz, amit tudunk, testünk bölcsességéhez. Azt hiszem, a könyv minden életkorban megszólítja a nőket, hadd olvassák el, hadd teremtsék meg az új közösség hangját arról, így is tud kapcsolódni egymáshoz a változókor és az intimitás.”

Vanessa Finnigan, a Holistic Bliss magazin szerkesztője és kiadója

„Egyszerű, mégis elegáns módszereivel és rengeteg erőt adó mondanivalójával a Tantrikus szex a változókorban lelkesítő útikalauz, amely visszaadja a változókorba ért nők hatalmát, miközben nagyon is becsüli a férfiakat. Minden nőt megszólít, életkortól függetlenül, akik komolyan vágynak arra, hogy a velejét értsék meg annak, mit jelent nőnek lenni, mi is voltaképpen a női utazás. A könyv motivált, meghatott, megnyitotta a szívem.”

Rachael Jayne Groover, a Powerful and Feminine (Erős és nőies) kötet szerzője, az Art of Feminine Presence (A női jelenlét művészete) módszerének megalapítója

„A nő életközépi újjászületése forradalmi beavatás. Mostanáig nemigen becsültük meg, pedig megérdemli. Égető szükségünk van arra, amit ez a két profi, tapasztalt szakember, Diana Richardson és Janet McGeever tud a női testről, szükségünk van bölcs tanácsaikra és szilaj szeretetükre, mert a nagyközönség így fogja megérteni, hogy a változókor egyáltalán nem azt jelenti, hogy le kell húznunk a rolót, sokkal inkább úgy kellene ünnepelnünk, mint új, dicsőséges ébredést. Jó ideje vártuk ezt a könyvet.”

Lisa Schrader, a Kama Sutra 52 szerzője, coach, az AwakeningShakti.com weboldal alapítója

„A Tantrikus szex a változókorban óriási segítség olyan változókorban lévő nőknek, olyan pároknak, akik továbbra is szeretnék, ha lenne szexuális életük, és akik szeretnének fejlődni a szeretkezésben. Köszönet jár a szerzőknek, Diana Richardsonnak és Janet McGeevernek, hogy megosztják velünk a bölcsességet, amely egyszerre jótékony és használható a gyakorlatban. Kívánom, hogy sokaknak tudjon segíteni!”

Mercedes Kirkel, a Sublime Union: A Woman’s Sexual Odyssey Guided by Mary Magdalene (Fenséges egyesülés. Szexuális odüsszeia nőknek Mária Magdaléna idegenvezetésével) című kötet szerzője

„Ez a könyv ténylegesen hiánypótló. Akár épp a perimenopauza, akár maga a klimax határozza meg a helyzetedet, ez a könyv felvillanyoz és rengeteg erőt ad. Már épp ideje volt, hogy a középkorú nőkre, és azokra is, akik náluk idősebbek, olyan szexuális lényként tekintsünk, akinek számos arca van – hiszen valójában azok. A Tantrikus szex a változókorban ezt teszi meg, és ennél sokkal többet is.”

Suzanna Miller, blogger, a Blissrunner című podcast műsorvezetője

„A Tantrikus szex a változókorban újfajta szexuális létezésre tár kaput, ami nagyon jót tesz a női testnek. Engem levett a lábamról, micsoda empátiát mutat a női életút iránt, azt érzem, rengeteg támogatás árad a könyvből, könnyen kapcsolódom a tartalmához. Újraértelmezi a női szexualitást, a nők érzelmi egészségét, és azt, hogyan kell megérteni a változókort. A könyv csupa tudás a hormonháztartásunkról és a testünkről, a módszerei pedig rengeteg erőt adnak. Nagyon szeretem ezt a könyvet.”

Mary Spicer életmegoldás-coach, energetikai szakértő, rádiós műsorvezető

Tartalomjegyzék

Köszönetnyilvánítás

Előszó

Bevezetés

A szeretkezés középkorúak vagy még idősebbek esetén

h

1. A potenciál

A menopauza hatalma és rejtett ajándékai

2. Biológia

Fogjuk hámba a hormonokat!

3. Tantrikus áttekintés

Semmi gond a testeddel

4. Arccal a tantra felé

A szexuális energia keringetése másként

5. A tantra mint térkép

Szerelmi megoldókulcsok az utazáshoz

6. A tantra mint terület

Be, le és át

7. A tantra mint forrás

Bekapcsolódik a mell és a szív

8. A tantra mint utazás

Mélyre, lassan, féktelenül

9. Gyógyulás

A gyötrelemtől a gyönyörig, és még azon is túl

10. Érzelmi alvilág

Takarítsuk el a múlt hordalékát!

11. Megtestesítés

Méhünk a vadontól a vadságig

12. Az átalakulás

A szeretet és a szerelem létállapot

Ajánlott könyvek és források

Megjegyzés az olvasóhoz

Ez a könyv útmutatónak készült. Egyikünk sem egészségügyi szakember, amit elmondunk és javaslunk, nem tekinthető receptnek. Konzultáltunk egészségügyi szakemberekkel, akik áldásukat adták arra, amit ajánlunk. Ennek ellenére, ha bárkinek valamilyen betegsége van, forduljon mindig orvoshoz, ideálisan olyanhoz, aki alternatív és természetalapú módszereket emel be a munkájába. Sem mi, a szerzők, sem a kiadó nem vállal felelősséget annak bármiféle következményéért, ha az olvasó szükség esetén nem fordul orvoshoz.

Köszönetnyilvánítás

h

Annak a sok bátor nőnek, aki ezen az utazáson vállalta és megmutatta magát, hálásak vagyunk nektek, mindegyikőtöknek egyenként, hogy megosztottátok velünk a tapasztalataitokat, mert ez egyrészt inspirált minket, másrészt megerősített abban, hogy érvényesek a tapasztalataink. Szívből jövő köszönet illeti társaitokat is, a férfiakat, mert ha nem lettek volna jelen, ha nem volna meg bennük a hajlandóság, a szerelmi kísérlet nem tudott volna nyilvánvalóvá válni, és azoknak a férfiaknak, akik hozzánk állnak a legközelebb, Michaelnak és Gene-nek – felbecsülni is nehéz, mennyi mindent tanultunk és tapasztaltunk velük és általuk. Kutatásaikért, forrásaikért és az inspirációért őszinte köszönet illeti dr. Christiane Northrupot és a néhai Leslie Kentont, aki fájdalom, épp akkor hunyt el, amikor befejeztük az írást; ugyanígy köszönet Melissa Borichnak, aki tudatosság- és jógaoktató, mert ő inspirált minket, hogy a jógát is belevegyük a könyvbe; és Andrea Lopeznek a maja alhasi gyógyításról írt inspiráló munkájáért. Köszönjük szépen Yollana Shore-nak is a támogatást, David Andornak az együttműködését abban, hogy újrarajzoljon néhány korábban már megjelent grafikát, illetve készítsen nekünk több újat is. Végül, de nem utolsósorban illesse múlhatatlan hálánk spirituális mestereink, Osho és Barry Long személyét, mert sorsfordító meglátásaik az emberi szexualitásról a mi életünket is képesek voltak forradalmasítani.

Előszó

Miért írtuk meg ezt a könyvet?

h

Ez a könyv arra vállalkozik, hogy a testünk valódi természetét tisztázza, reményt adjon annak, aki veszteségtudattal él, vagy már kevéssé motivált. A menopauzáról sok könyvet írtak már, de ezek között kevés közelíti meg a szexualitás és a menopauza témáját épp a tantra ablakán keresztül. Mi, a szerzők, mindketten személyesen is kísérleteztünk a tantrával a párkapcsolatunkban, mindketten „Ezt jelenti szeretkezni” oktatók vagyunk, azaz elvonulós szemináriumokat tartunk pároknak, ahol olyan szexuális szemlélettel ismertetjük meg őket, amelytől aztán megváltozik az életük. És mivel mindketten nők vagyunk, nekünk is megvan a magunk egyéni tapasztalata a menopauzáról. A kettőnké nagyon eltér egymástól, mégis sok a hasonlóság.

Az is igaz, hogy az elmúlt sok-sok év során több száz résztvevővel beszéltünk, férfiakkal is, nőkkel is, akik a közvetlen visszajelzés kincsével ajándékoztak meg bennünket – volt, aki mondta, volt, aki mutatta. A tantrikus szemlélet hatását a testre és az elmére nem lehet letagadni: az ember újult erővel érzékeli önmagát, derűs kapcsolatot alakít ki a testével, mélységeiben érti meg a szexualitást, annak a szaporodási funkción túlmutató szerepét.

Az itt következő fejezetekben óhatatlanul előfordul majd az ismétlődés, részben azért, ahogy a témák egymásba indáznak, részben pedig azon olvasók kedvéért, akik a lineáris olvasás helyett szívesebben ugranak fejest valamelyik fejezetbe, véletlenszerűen és a többi résztől függetlenül.

Személyes hátterünk

Bár a szeretkezésnek és a menopauzának is sok olyan részlete van, amelyik minden nő életében hasonló, ettől még minden nő egyéni utat jár be. Mindketten hálásak vagyunk azért, hogy a mi útjaink keresztezték egymást.

Diana: Tizenhárom évesen tudatos döntést hoztam arról, hogy ebben az életemben nem fogok szülni. Sosem kérdőjeleztem vagy bántam meg ezt a döntést, és visszatekintve ma már látom, emiatt tudtam másik síkon a világra hozni valamit – a szexualitás ősi tudásának és bölcsességének mélyen átélt élményét úgy, mintha most foganna, most hoznám. A harmincas éveim elején egyszer csak elkapott a vágy, változtatni akartam azon, amilyen stílusban szeretkezem, így hát, arra alapozva, amit két tantramestertől, Oshótól Indiában és Barry Longtól Ausztráliában megtanulhattam – és ezért mindkettejüknek végtelenül hálás vagyok –, felfedezőútra indultam a témában. Lényegében ugrás volt az ismeretlenbe, amely előre ki nem számítható irányban pörgette tovább az életemet.

Eredetileg jogászként végeztem 1977-ben, az apartheid korszakában, Dél-Afrikában. Abban bíztam, valahogy „hasznot hajthatok” elgyötört, igazság híján sínylődő hazámnak. Azonban, miután eltöltöttem hat évet az egyetemen, és le is diplomáztam, gyorsan rájöttem, hogy bármit ajánlok fel magamból, egy fikarcnyit sem változtat a helyzeten. Így inkább úgy döntöttem, hogy masszőr leszek, a gondolkodás és az egy helyben forgás helyett szándékosan az érintést állítottam a szakmai életem középpontjába, a szívben inkább, mint az elmében. Amikor tehát a jogi karrierrel kapcsolatos ambícióim kihunytak, követtem a két kezem egészen az Egyesült Királyságig, ahol kitanultam a masszázsterápia mesterségét. Később számos más bodywork-jellegű (a bodywork olyan önismereti munkamódszer, ami alapvetően a testtel dolgozik, abból indul ki, de a testet, a lelket és a tudatot egységként tekinti – a szerk.) munkában is képeztem magam. Ennek eredményeképpen nagy örömömre megszámlálhatatlanul sok masszázst végeztem el másokon, és több száz diákot oktathattam a bodywork különböző irányzataiban. Emiatt az életem középpontjába teljes mértékben a magam és a mások testének működése került. Mindaz, amit a munkám során éreztem, megtanultam, láttam és tapasztaltam, folyamatos hátteret biztosított a szexuális felfedezőutamhoz, és lerakta az alapjait mindannak, amit a magamévá tettem, amit észleltem és megfigyeltem az emberi testről.

Ez az utazás olyan élmény volt (és még ma, évtizedekkel később is az), amely a maga akarata szerint alakult és fejlődött, amelyben a szándékom az, hogy úgy éljek, úgy szeressek, hogy közben stabilan horgonyt vetek a saját testemben (nem pedig keringek körülötte), hogy közben belelazulok a létbe és az érzékelésbe (nem pedig hagyom, hogy egyre messzebb sodorjon elmém nem szűnő kattogása). Lényegében abba vetettem bele magam, hogy egyre tudatosabb legyek (az itt és most jelenlét által) a testen keresztül, bármilyen helyzetbe kerülök. Akkor és most is, valójában mindez azt jelentette, hogy visszaemlékezem, amiből bizonyos kedvesség árad, ez pedig áthatja és körülveszi minden egyes napomat. A kezdet kezdetén nem tudhattam, de a tudatosság és a folyamatos jelenlét – mint mostanra kiderült – létfontosságú erő, amely képes hathatósan gyógyítani, összetartani, átalakítani. Az életem tehát gyökeresen, de fokozatosan megváltozott, annyiféleképpen, ahogy azt korábban el sem tudtam képzelni, kizárólag azért, mert elkezdtem más stílusban szeretkezni – ennyi történt, nem több, nem kevesebb.

Utam egyik mellékhatásaként a kilencvenes évek közepén elkezdtem egyhetes elvonulós workshopjaimat pároknak, ahol a saját élményeimre alapoztam az oktatást, majd 1996-ban elkezdtem azzal kísérletezni, vajon az írott szó is képes-e közvetíteni a finom energetikai valóság tényeit és érzeteit. Az olvasók az első pillanattól rezonáltak a törekvésemre, ami rendkívül megnyugtató és biztató volt. Az évek során egyik könyv vezetett a másikhoz, és legnagyobb meglepetésemre ez itt a nyolcadik kötetem. Janetnek, szerzőtársamnak mély hálával tartozom a szenvedélyes együttműködésért. Megtiszteltetés egy ilyen kaliberű, tehetségű és hozzáértő emberrel dolgozni.

Sok évvel ezelőtt, amikor megismerkedtünk, azonnal kialakult köztünk egyfajta kapcsolat. Janet akkor résztvevő volt az egyik szemináriumunkon Svájcban, mostanra pedig a módszer akkreditált oktatója Ausztráliában. Ez azt jelenti, hogy Janet megosztja az olvasóval a saját élményeit, az „Ezt jelenti szeretkezni” során végbemenő személyes átalakulása történetét, amely jelentős állomás a saját menopauza-utazásán. Janet „Ezt jelenti szeretkezni” szemléletének és rengeteg gondolatának termékeny elegye az, ami a közös munkához vezetett.

Az én életemben teljesen problémamentesen zajlott le a klimax, szinte észre sem vettem, alig gondoltam rá, az meg egyenesen szóba sem jött, hogy orvoshoz menjek vele, vagy akár konzultáljak bárkivel. Nem is tudom pontosan az okát – talán hogy harmincéves koromban váltottam a szexualitásomban, talán hogy nem szültem, talán hogy a testtudatosság és az ellazulás állt a munkám homlokterében (ebbe beletartozik több ezer alkalom masszázs is) vagy csak mert szerencsés a genetikám, és vidám, szerető édesanyám volt –, mindenesetre mivel a menopauza csak úgy megtörtént velem, úgy, hogy én szinte részt sem vettem benne, nem tudtam róla azzal a módszerrel írni, amellyel az előző könyveimet írtam: a közvetlen tapasztalataimra alapozva.

Mindaz, amit abból tanultam, hogy másképp kezdtem szeretkezni, radikálisan változtatott az életemen, ez arra is igaz, ahogyan a menopauzát fogadtam. Az elmúlt huszonöt évben azt tapasztaltam a tanítás során, hogy igen sok nő szerint a tudatos szex (szemben a gépies szexszel) enyhíti, és bizonyos esetekben gyógyítja a menopauza tüneteit. Nemcsak arról van szó, hogy testileg könnyebb így, hanem a frissen megszerzett testtudatosság drámaian fokozza az önbecsülés és az önszeretet mértékét. Lehetséges, hogy sok olyan nő lesz, aki ezt a könyvet negyvenes-ötvenes éveiben olvassa, és azzal az ellenvetéssel él, hogy késő bármit is tenni, én azonban könyörgök mindenkinek, ne adja fel ilyen könnyen. Megéri belevágni. A test a te pártodon áll, és arra vár, hogy tudatossá válj, hogy együttműködj vele. Az a szellem, amelynek a test otthont ad, örökké friss és fiatal. Csilliárdnyi erőteljes és rejtélyes módon képes hatni az életedre az, ahogyan a testedhez viszonyulsz, az, amennyire képes vagy ráérezni.

A jelen köteten kívül több előző könyvet tudok ajánlani útmutatóul a tantraalapú szemlélethez, ezek közül kettőt Michaellel közösen írtunk, különböző nézőpontokból: The Heart of Tantric Sex (A tantrikus szex szíve), Lassú szex. A kimeríthetetlen gyönyör útja, továbbá Női orgazmus a tantra szellemében (Budapest, 2024, Bioenergetic Kiadó), Tantrikus szex férfiaknak (Budapest, 2024, Bioenergetic Kiadó). Írásaim mind egybevágnak, ugyanabból a szexuális szemléletből születtek, amelyet ebben a konkrét esetben a menopauza foglal keretbe. A Tantric Love: Feeling versus Emotion (Szerelem a tantra jegyében. Az érzelem és az indulat ellentéte) című könyvem például nem kifejezetten a szexről szól, az indulatok romboló világába nyújt betekintést, és gyakorlati útmutatót kínál, hogyan érdemes hozzáállni ehhez a nagyon nehéz kérdéskörhöz a párkapcsolatban. Minden kötetről részletes információ található a könyv végén, az ajánlott olvasmányokról szóló részben.

Janet: Nálam korán lezajlott a klimax, még mielőtt találkoztam volna az „Ezt jelenti szeretkezni” szemlélettel. Ausztráliában a felnőtté válásom éveiben, a hatvanas és hetvenes években az édesanyám jógázott, a természetes módszerek és a házi gyógymódok híve volt, és ő adott a kezembe könyveket a női test felépítéséről, mindez együtt erősen befolyásolt késő kamaszkoromban és a húszas éveim elején. Az ötvenes évek végén, a hatvanas évek elején, amikor a szülészetben épp csak megjelent az orvosi beavatkozás intézménye, az anyukám mindhárom gyermeke születéséhez tudatosan olyan nőgyógyászt keresett, aki a természetes módszer híve volt. Nekem egy pillanatig sem volt kérdés, hogy az ő nyomdokaiban járjak, így hát huszonhárom éves koromban, amikor az első gyermekemmel állapotos lettem, gondolkodás nélkül jómagam is a természetes szülést választottam. Harmincéves koromban, a második gyermekemnél (és ma, érett nőként visszatekintve) az otthonszülés felszabadító élménye az egész életemet megváltoztatta. Valódi utazás volt, mélységesen ösztönös és erőt adó, és miután átéltem, annyival inkább ráhangolódtam a testemre, annyival érzékenyebbé váltam rá, hogy úgy éreztem, nem tudok többé ugyanúgy viselkedni a szexben, mint azelőtt, pedig számos alkalommal meg kellett alkudnom. Az, hogy nem volt róla fogalmam, milyen lehet a másmilyen, elültette bennem a kétséget, nyomás alá helyezte a párkapcsolatomat, és feszültséget teremtett a testemben is, ami csak súlyosbította az anyasággal és a szakmai életemmel járó stresszt. A harmincas éveim közepére krónikus fáradtságban szenvedtem.

Örökké hálás leszek Dianának, hogy ekkor toppant az életembe egy ausztrál szerzőn keresztül: Ruth Ostrow 2002-ben készített vele egy interjút, illetve írt a munkásságáról a rovatában a The Australian című lapban. A cikkben elhangzó néhány alapfogalom elég volt ahhoz, hogy megcsillanjon a remény, lehetséges másképp szeretkezni. Ez elindított az úton, hogy elkezdjem kutatni, mi mindent rejteget még ez a téma. Az első reakcióm ez volt: Meg akarom ismerni ezt a nőt!

Ugorjunk előre hat évet az időben: negyvenhat éves koromban vagyok olyan szerencsés, hogy részt vehetek az „Ezt jelenti szeretkezni” szemináriumon Svájcban, épp új kapcsolatban vagyok egy olyan férfival, aki nagyon szeret, és akiért örökké hálás leszek. Az ellazult típusú szeretkezés megváltoztatta az életemet, idővel pedig azt is, aki vagyok. Hiszem, hogy jelentősen módosította és egyenesen meggyógyította a sejtjeimet, és idetartozik minden szórványosan fel-felbukkanó sérülés vagy trauma is a múltból. Pontosan ezt a szemléletet kerestem a szexben és a szeretkezésben egész felnőttkoromban. Diana munkássága megadta az engedélyt arra, hogy végre méltányoljam, nő vagyok, és mindent, ami ezzel jár: asszony, anya és most már nagymama..., illetve arra is, hogy a szexualitásban bízzak az ösztöneimben. Mivel azonban fiatalabb éveimben, miközben próbáltam helytállni anyaként, a zaklatott nyugati életstílussal küszködtem – idetartozik a tartós stressz is –, a klimaxom nehéznek bizonyult, de akkoriban nem tudtam, mitől az, és azt sem, kihez fordulhatnék. Néha elgondolkodom, ha fiatalabb koromban mindezen tudás a rendelkezésemre állt volna, vajon tudtam volna-e befolyásolni a klimax útját, legalább valamennyire. A múlt azonban most már elmúlt, én pedig a jelenben a szemináriumaimon, a női elvonulásokon, illetve pszichoterápiás magánfoglalkozásaim keretében Ausztráliában lelkesen teszem közkinccsé ezt a szépséges szeretet-szerelem-szexualitás-szemléletet, hátha tud abban segíteni pároknak, bármely életkorban, hogy mostantól másképp szeretkezzenek.

Tekintettel szigorú vallásos neveltetésemre sokszor teljesen elképeszt, hogy itt kötöttem ki. A szóban forgó tanítás bizonyos fokig megszabadított a szexuális kultúránk beidegződéseitől, és lehetővé tette, hogy visszaadjam a szexualitásnak a maga természetes ártatlanságát – nagymértékben gyógyító utazás volt. Ha egyetlen nő is képes tudatosan ledobni magáról mindazt, amivé szexuálisan kondicionálták, a hatás tovább gyűrűzik, és mindenkinek megérinti a szívét, akivel az illető nő találkozik, idősebb és fiatalabb nemzedékeket egyaránt. Én ezt a reményt hoztam nektek. Hála és alázat él bennem minden olyan esemény iránt, amelynek szinkronicitása elvezetett ahhoz, hogy Diana és én megírhassuk együtt ezt a könyvet.

Bevezetés

A szeretkezés középkorúak vagy még idősebbek esetén

h

Talán először fordul elő a történelem során, a baby boomer nemzedék (a II. világháborút követő, nagyjából 1946 és 1964 közötti meredek születésáradat mint demográfiai csoport) megérkezésével, hogy számos területen képesek forradalmi újításra a nők, méghozzá úgy, ahogy az anyáiknak különféle okokból elképzelhetetlen volt. Sokan új karrierbe fognak, több időt töltenek a továbbtanulással, több diplomát szereznek, komolyabban veszik az egészségüket, törődnek magukkal, és még az sem ritka, hogy értéket látnak abban, ha valaki képes méltósággal korosodni. Ehhez hozzátartozik a tartalmas szexuális élet és szexuális kommunikáció, az a fajta, amelyhez szőröstül-bőröstül hozzátartozik minden, ami nő.

A nyugati világ azonban még így is többnyire hallgat a menopauzáról, noha rengeteg szakkönyv megjelent a témában. Arról, hogy a menopauza hogyan hat az egészséges és a spirituális aspektust is bekapcsoló szexuális életre, még kevesebb szó esik. A nő emiatt elszigeteltnek és alkalmatlannak érzi magát, hiszen a világ úgy látja őt, mint aki képtelen megtartani a szexualitását az ismeretlen vizeken. Mi most arra teszünk kísérletet, hogy megtörjük a csendet a menopauza és a női szexualitás körül, hadd vetüljön rá a tantrikus intelligencia fénye. Ebben az életszakaszban minden megváltozik egy nő életében – a fizikai, a mentális, az érzelmi, a spirituális szint egyaránt érintett.

Ahogy a perimenopauza és a menopauza tünetei közelednek, a negyvenes, ötvenes, hatvanas éveikben járó nők egyik leggyakoribb élménye, hogy azt érzik, valahogy szegényesebb lett a szex. A szex gyakran már egyáltalán nem is érdekes. A szex gondolatára elmegy a kedvük a szextől, szó sincs beindulásról. A szex fáj. A szex unalmas. A szex kötelesség. A szex kényszer. A szex arra való, hogy a pasinak kedvére lehessen tenni. És bár fiatal nőként talán zavarta őket a kéretlen figyelem és bámulás, most szexuális értelemben láthatatlannak érzik magukat. Elég gyakran mellőzöttnek érzik magukat, mint aki nem kell senkinek, megkopott, félrerakták, nem számít.

Bár igen sok olyan nő van, akinek akadnak nehézségei a szexben, sokszor már jóval a változókor kezdete előtt, olyan nők is vannak, akiknek az ilyesmi semmi gondot nem jelent, hanem mindig is boldogan élték azt az életet, amelyben a szex nagyszerű, örömteli, és mindent jobbá tesz. Sőt, némely nőben megvan a szexuális asszertivitás, megkövetelik a férfitól, hogy „tegye oda magát”, legyen „valódi” férfi, „végezze el a feladatot”. Talán az ilyen nő a sistergő, buja, felületes szexre törekszik, amelyben nincs közösség, sem intimitás, ugyanakkor belül sóvárog a szeretet és a szerelem után.

A reklámipar és a divat világa, továbbá a pornográfia, amely a látványos, erőszakos szexet hirdeti, minden életkorban hatalmas elvárásokat támaszt, és nyomás alá helyezi a nőket (a férfiakat is), és ez a feszültség csak növeli a távolságot a két nem között. Sokszor az a helyzet, hogy mire egy tartós kapcsolatban élő nő ötven-hatvanéves lesz, már feladta. A csüggedés, a zavarodottság, az érzelmi fájdalom szinte népbetegség nők és férfiak körében egyaránt, mert nagyon hiányzik az az építő jellegű tájékoztatás, amely mélységében vizsgálja az emberi szexualitást – ez a szemlélet támogatja, tiszteli és becsüli a női testet, és vallja, hogy a női test úgy van tervezve fizikailag és energetikailag, hogy „egyenrangú, de ellentétes” erőt képez a férfi testéhez képest. Alapvetően ez a tantra alapja, ahogy azt a kellő pillanatban ki is fogjuk fejteni.

Ez a férfi és női energetika közti létfontosságú különbség, amely túlmutat a fizikai síkon, forradalmi információ. A szexben általában úgy tekintünk magunkra, a nőre és a férfira, mint akik között nincs is olyan nagy különbség. Bizonyos értelemben ezért a kultúránk a felelős, így hát rengeteg erőfeszítést tettünk azért, hogy bebizonyítsuk, nem mi vagyunk a „gyengébb nem”. Ezzel együtt sok ezer éve létezik egyfajta titkos tudás arról, hogy a női és a férfienergia a dinamikus és befogadóerők kölcsönhatása, és olyan terület ez, amelyen még jócskán maradt mit felfedezni. Ezek a felettébb értékes tudásmorzsák még keresik a helyüket a mai világban, keleten is, nyugaton is, mert a szex mélyebb értelmét globálisan félreértjük, ennek pedig olykor katasztrofális következményei vannak.

Az előttünk álló fejezetekben található tájékoztatás egyik célja az, hogy minden egyes nőt bátorítson, megnyugtasson arról, hogy egyik nő sem gyárilag hibás, nem hibás a teste, nincs semmi baj a szexuális reakcióival. Egészségünk és jóllétünk hosszú távú érdekében nagyon is itt az ideje, hogy rést üssünk a menopauzát és a szerelmi aktust övező nagyszabású téveszmék pajzsán, hogy egyénenként éppúgy, mint kollektíven nagyobb erővel és több reménnyel vághassunk bele az öregedésbe.

Abban az őszinte reményben tesszük közhírré ezt az információt, hogy erőt adunk a nőknek, követeljék csak vissza a testüket, mindenekelőtt önmaguk számára, majd fedezzék fel lépésről lépésre, mit jelent mindez a szexualitásban, ha van partnerük. A szingli nőknek is értékes ez a tudás. Útmutatónk alapja az, hogy bennünk mint egyénben így is, úgy is megtörténik „ez a valami”. Akár van partnered, akár nincs, az új szemlélet előbb-utóbb megsegít abban, hogy a szexualitásod és a jólléted témájában te legyél a főnök.

Hagyd, hogy az olvasás utazássá váljon, a menopauza tényei és gondjai mellett légy nyitott azokra a lehetőségekre és adományokra, amelyeket ez az átmenet elhozhat neked. Felajánljuk neked ezeket a szavakat, olvasás közben teremtsd meg velük a saját testreszabott menopauzaélményedet. Hadd legyen ez az olvasmány az a kézikönyv, amelyet nem kaptál meg, mert nemzedékeken át elérhetetlen volt a tudás szexualitás és spiritualizmus kapcsolatáról.

Mindketten reméljük, hogy ez a könyv minden életkorban hasznos lehet a nőknek, ideértve a fiatalabbakat, akik épp tiszta erőből hajtják a karrierjüket, tartós párkapcsolatban élnek, anyák, és így tovább, akiket szenvedélyesen érdekel a testük jólléte és minden, amit nőnek lenni jelent. Meggyőződésünk, hogy mindenki, nő és férfi, tanulhat abból, ami a következő oldalakon áll, és bátorítást találhat az itt rejlő lehetőségekben. Az új nézőpont új magabiztossághoz, új motivációhoz vezethet mindenben, ami azzal a hihetetlen kiváltsággal függ össze, hogy ebben a korban születtünk nőnek.

Azt is reméljük, hogy a nők következő nemzedékei is megtalálják a kellő tudást ezeken az oldalakon – mert ezek az oldalak minél több nőnek szeretnének erőt adni világszerte, hogy lehetőleg minél fájdalommentesebben és tünetmentesebben éljék át és tapasztalják meg a menopauzát, különösen a szexuális életük vonatkozásában. Reméljük, hogy miközben megkedvelitek az idősebb életkort, magabiztosan továbbadjátok ezt a tudást a barátnőiteknek, a családban vagy a köreitekben élő fiatalabb nőknek. Ahogy megtanuljuk elfogadni, szeretni, megbecsülni nőből lévő testünket annak minden rendkívüli képességével együtt – ideértve a veleszületett bölcsességet –, természetes módon békét viszünk a szívünkbe és a párkapcsolatainkba. Így válunk a béke és a szeretet hírnökeivé a családunkban és a közösségeinkben.

Heteroszexualitás és homoszexualitás

A könyvben tárgyalt „Ezt jelenti szeretkezni” szemlélet elsősorban heteroszexuális anyag. Ezzel együtt nem szeretnénk kizárni belőle leszbikus nővéreinket és húgainkat, a következő oldalakon olvasható elvek és útmutatások számos részlete sikeresen alkalmazható azonos nemű kapcsolatokban is. Mind nők vagyunk. Mind vérzünk. Mind anyánk méhéből jöttünk a világra. Mind érzünk. Ezt az átalakulást előbb-utóbb mind megtapasztaljuk. Minden nőt szeretettel köszöntünk köreinkben, akármelyik rassz, származás, szexuális orientáció, életkor a sajátja, most, amikor nekivágunk az útnak azon cél reményében, amely után mindannyian vágyakozunk: szeretet, szerelem, ezek helye a szexuális aktusban, az életközép évei alatt, és azokon túl.

Épp, amikor az utolsó simításokat végeztük a kéziraton, kaptunk egy e-mailt egy harminchat éves nőtől, aki, miután Diana egyik korábbi könyve alapján már három éve igyekszik beépíteni a tantrikus szemléletet az életébe, a következőt mesélte el nekünk:

Új életforma

A könyvedtől visszakaptam a hatalmamat, a tudásomat a testemről, az önrendelkezésemet és az egyetlen felelősségemet. Végre eszköz volt a kezemben ahhoz, hogy változtassak – nem a társamon, hanem magamon, a testtudatosságomon, a viselkedésemen, a gondolataimon. Így kezdtem megérteni, mi az a szexuális energia. Nekem itt kezdődött egy új életforma.

Abban bízunk, hogy a következő oldalak nektek is megmutatják, hogyan vághattok bele az új életformába.

1
A potenciál

A menopauza hatalma és rejtett ajándékai

h

A kelta kultúrákban a fiatal szüzet virágnak tekintették, az édesanyát gyümölcsnek, az idősebb asszonyt magnak. A mag az a része a növénynek, amelyben az összes többi növényrészre vonatkozó tudás, az összes rész lehetősége ott lakik.

Dr. Christiane Northrup: Women’s Bodies, Women’s Wisdom (Női test, női bölcsesség)

Ez a mély és költői leírás beszippant minket egy olyan világba, ahol az idősebb nők szerepét, jelenlétét tisztelték és értékelték. Olyan világ volt ez, amelyben a nőket az idősebb nők szeretettel, biztonságérzettel, bölcsességgel és bátorítással vezették át egyik életszakaszból a másikba, ahol arra bátorították őket, hogy forduljanak csak befelé, keressék meg a mélységeiket, szellemük és intuitív tudásuk forrását; hogy létük legmélyéről érzékeljék saját magukat. Ezzel éles ellentétben az elnyugatiasodott nő azzal szembesül, hogy folyamatosan a külvilágra kell fókuszálnia, kép- és szóözönben zúdul rá a parancs, legyen fiatalabb, mint ahány éves, nézzen is ki fiatalabbnak a koránál, sőt minél inkább kerülje el az öregedés folyamatát. Ahhoz, hogy egy nő természetes módon átélhesse a saját, veleszületett értékét, olyan kultúrában kell felnőnie vagy legalábbis elmerülni benne, amely a női lét minden egyes állomását értékesnek tartja.

Ilyen kultúra például a majáké, amelynek hagyományai nagyon részletesen taglalják, mire van szüksége a női testnek kislánykorától kezdve a menstruáción, terhességen, szülésen, anyaságon át, és azon túl. A nyugati kultúrában, amikor egyik életszakaszból a másikba lépünk, akár férfiakról, akár nőkről van szó, nyakig süppedünk a tudatlanságban. Számos hagyományban és természeti nép kultúrájában több bájjal és mélyebb megértéssel adják tovább a tudást az emberi testről, és arról, ami a testre vár az úton, mint jelenlegi társadalmainkban. Mi bezzeg könyvekből és az internetről tájékozódunk, de soha nem tudjuk biztosan, minek és kinek higgyünk, miben és kiben bízzunk, mert eláraszt az információ, amit ráadásul gyakran még az orvostudomány patriarchális szemlélete is tovább árnyal.

Talán most meg lehet törni azt a csendet, amelyben felmenőink átélték ezt az átmenetet, ami határozottan jó dolog, a nyugati világban azonban szinte teljesen általános, hogy a nők még mindig nincsenek elég tudással felvértezve, nem kapnak elég támogatást ahhoz, hogy könnyedebben vehessék a klimaxot. A mi kultúránk úgy kezeli az átmenetet a változókorba, mint fiatalkorban a menstruáció megjelenését, amikor jellemzően nagyon kevés támogatást kapnak az asszonylétbe lépő fiatal lányok.

Nőnek lenni azt is jelenti, hogy a testünk hatalmas mértékben befolyásolja a hétköznapi életünket a menstruáción, a terhességen, a szülésen, az anyaságon, végül a menopauzán keresztül úgy, ahogy azt egy férfi soha nem tapasztalja meg. Minden ilyen átmenet mássá teszi a nőt, és ha igazán figyel, észreveheti, hogy a klimaxban mint átmenetben mély bölcsesség lakozik, amely egyszer csak magától megjelenik – olyan intuitív bölcsesség, amelyből tudás jön, átalakít, ünnepel. Meg tudja változtatni egy nő pszichéjét, mert utat mutat az ébredéshez. A hőhullámot sem kötelező idegnyüvő fennforgásnak tekinteni, lehetne inkább olyan testi jelenségnek, amelyet érdemes megvizsgálni, amely megérdemli, hogy kíváncsisággal forduljunk felé. Így válhat a változókor olyan nagyhatású, transzformatív erejű kapuvá, amelyen át a nő a következő életszakaszába jut.

Tragikus, de a helyzet mégis az, hogy korunk orvosi szemlélete és általában a társadalom polcra teszi a korosodó nőt. A férfiak ebben a korban gyakran még javában hajtják a fiatalabb nőket, ami súlyos csapás a korosodó nő önbecsülésére, hiszen tőle még mindig azt várja el az egész világ, hogy mindenkinek mindene legyen – a hálószobában is –, miközben ő maga talán soha nem érzi úgy, hogy tényleg képes helytállni. Sok nő nagyon intenzív anyasági korszakot tudhat maga mögött, vagy egyszerűen olyan életszakaszba érkezett, ahol úgy érzi, nem képes úgy élni tovább, ahogy addig élt.

Ebben a helyzetben a nő számba veheti a kalkulálható kockázatokat, és dönthet úgy, hogy apró változtatásokat eszközöl. Vagy figyelembe veheti, milyen jutalom lehetősége vár rá, és inkább megtalálja a módját, hogyan értékelje egyre többre a saját testét úgy, hogy többé ne kelljen megalkudnia a szex, a család, a munka, a barátságok terén – ez pedig tudatos váltás. Megeshet, hogy ez azzal jár, hogy pontot tesz a párkapcsolata vagy a házassága végére, de legalábbis nagy felfordulásnak néz elébe. Lehet, hogy most talál magának új célt, lehet, hogy újra kitalálja magát, lehet, hogy élete második felében más a küldetése, valami jóval kreatívabb, és most fog belevágni. Talán egyszer csak ellenállhatatlan vágyat érez, hogy aktívabban legyen hasznára egy helyi közösségnek, vagy akár mint nagymama. Nem utolsósorban pedig elképzelhető, hogy újra lángra lobban a szexuális élete. Vannak nők, akik úgy tapasztalják, nagymértékben megjavul az életminőségük a változókor után, boldogabbak, egészségesebbek, a szexuális életük pedig pazar lett. Gyakran beköszönt az újféle, semmiféle tekintélyt nem tisztelő merészség, már kimondják, ami eszükbe jut, azt teszik, amihez kedvük van. Ez a vakmerőség átveszi a „jó kislány” helyét, a nő afelé megy, ami neki jó, nem pedig másoknak. Egyre kevésbé hajlandó mások kedvéért kifogásokkal élni és kompromisszumot hozni. Azok a nők, akik korábban engedték másoknak, hogy átlépjék a személyes határaikat, hogy erőszakoskodjanak velük, félresöpörjék őket, és talán még meg is tiporják őket, mostanra mintha meghúztak volna egy jelképes vonalat. Olyan, mintha a hormonjaik követelnék, hogy védjék meg magukat, legyenek asszertívak, tegyék oda magukat úgy, ahogy azt korábban nem láthatta tőlük a világ. Jóleső és lelkesítő bónusz, hogy most már soha nem kell a terhességre gondolnia vagy attól félnie szeretkezés közben.

A változókor azonban néha egészen másképp sül el. A menopauza alatt sok nő egészen összeomlik, érzelmileg elcsügged, fájóan hiányzik az önbecsülése, szégyennel vagy talán öngyűlölettel kell együtt élnie, amiért nem felel meg a társadalom, a hasonszőrű nők, a családja vagy akár a saját elvárásainak. Ha nem kapja meg a kellő támogatást, a nő könnyen vergődni kezd, majd depresszióba esik, szorongás tölti el, és érzelmileg, fizikailag, szexuálisan teljesen bezárul. Ha nincs mellette senki, a bőre láttán talán kétségbeesik – régen olyan szép volt, olyan rugalmas és fényes, most pedig az öregedés jelei mutatkoznak rajta. A nők társas lények, általában sokra tartják, ha kapcsolódhatnak. A családon belüli elválások, amikor ki-ki saját otthonba költözik, sok nőt elszigeteltté tesz, hiányérzetet kelt benne. Ebben a korban a nők könnyűszerrel kihullhatnak a társadalmi rostán, néha még meg is betegednek, felszednek néhány kilót, pedig nagyon nem akarnak vagy egy pillanat alatt ezer egészségügyi problémájuk lesz.

Ebben az életszakaszban a nőknek össze kell tartaniuk, támogatni és ellátni, megerősíteni egymást, elismerni egymás jelenlétét. Az a nő, akit ebben a periódusban támogatnak, tájékoztatnak, aki tudatában van, mi mindenre képes és micsoda potenciál lakik benne, feltámad hamvaiból, mint a főnix, és ez erőt ad a következő életszakaszához is.

Ez az a korszak, amikor az a nő, aki mostanáig gépiesen haladt azon az úton, amelyet a társadalom jelölt ki neki, végre akár rá is ébredhet a valódi önmagára. Az élet arra szólítja fel a nőt, hogy ásson mélyebbre, találjon más identitást is, mint hogy feleség, partner, anya legyen vagy az, akivé a karrierje során vált, és rátaláljon valamire, ami folyamatosan fenntarthatja és táplálhatja őt belülről az érett éveiben.

A változókor és a várható élettartam

Az Egyesült Államokban becslések szerint naponta 6000 nő lép változókorba (évente több mint kétmillióan). A nyugati világban a várható élettartam 79,7 év, az a nő, aki most 54 éves, jó okkal számolhat úgy, hogy legalább 84 éves koráig élni fog, feltéve, hogy nem éri előre nem látható egészségügyi krízis vagy baleset.

(Forrás: menopause.org)

A leghosszabb életszakasz egy nő életében

A fenti kiemelt bekezdésben olvasható statisztika alapján egy nő élete legalább egyharmadát, és bizonyos esetekben akár a felét változókorban lévő nőként fogja tölteni. Talán még soha nem volt annyira rémisztő vagy elkeserítő annak kilátása, hogy az élet változik – ezt bizony nem lehet megúszni –, mint ma, amikor a korosodó lakosságnak szinte semmiféle értéket nem tulajdonítanak, amikor fiatalosnak lenni sok milliárdos üzlet. A nőket folyamatos ostrom alatt tartja a média képi világa, amely azt sugallja, hogy a fiatalságot bálványozni kell, míg az idősödéstől rettegni. Mivel sokkal több csatornán tudunk kommunikálni, és mert az emberiség várható élettartama jelentősen megnövekedett, mi vagyunk az első olyan civilizáció, akinek az „idősödés jelenségével” szembe kell néznie. Ám, mint ahogy fentebb áll, azoknak, akik nehézség nélkül hajóznak át a menopauzán, ez azt jelenti, hogy arra kaptak időt, méghozzá elég sokat, hogy a személyes újjászületésüket kitalálják és tobzódjanak benne.

A társadalmi elvárásokon túl

Mint említettük, manapság – sokkal inkább, mint azelőtt – a nőknek lehetőségük nyílik arra, hogy újradefiniálják magukat, méghozzá úgy, hogy ez az új karakter minél távolabb essen attól, amilyennek a reklámipar, a társadalmi és szexuális beidegződések láttatja őket. Valamilyen megoldást kell találniuk arra, hogy áthidalják a szakadékot a jelenlegi és a következő életszakasz között, ha boldogok, erősek, motiváltak szeretnének lenni. Új értelmet kell keresniük az életüknek, olyat, amely túlmutat a társadalom elvárásain.

Szexuális közöny

Sok nő beszámol arról, hogy felszabadul, amikor soha többé nem kell attól félnie, hogy teherbe esik, ám azt is sok változókorban lévő nő éli át, hogy egyszerűen megszűnik benne az intimitás iránti vágy – a szex szó puszta említésére morogni kezdenek, beletörődnek abba, hogy az a fajta szex, amelyet ők ismernek, már nem kielégítő. A testiség tehát már kevésbé fontos, ugyanakkor lehetséges, hogy bizonyos értelemben még mindig elvárás a párkapcsolatukban. Elképzelhető vajon, hogy ez az elvárás nem más, mint a fel nem ismert szexuális feszültség, sebek, csalódások, ami bizony mind előfordul férfi és nő között? Vagy esetleg a nő teste és lelke hangosan rimánkodik, hogy vizsgálja meg őszintén, érvényes-e még esetében a hagyományos szex?

Gyakori, hogy a szexszel kapcsolatban megszólal bennünk egy erőteljes hang, és elkezdi a szexet számonkérni. A nő gyakran éppen a változókorban találja meg a saját hangját, miközben odafigyel egy másikra, amely mélyebbről, a bensőjéből jön. „Ezt? Már megint? Na ne...” Ha az odáig követett minta az volt, hogy a férfi kedvére kell tennie, ami minden nőbe nagyon mélyen bele van drótozva, akkor mostanra roppant érzékeny lett a riasztórendszere, és már így szól: Azt soha többé!

Ám a nő gyakran hiába keresi a megoldást, ha a szíve még vágyódik a párkapcsolati intimitás után, de a teste már nem hajlandó arra menni, amerre régen vette az irányt a hagyományos szexben. Talán úgy érzi, kétszeresen is gúzsba van kötve, hiszen annyi kapcsolatban a szexualitás az a habarcs, amely bensőségesen közel hozza egymáshoz a feleket, mégis, most éppen a szex az az elem, amelyikről a nő úgy érzi, egyre távolabb és távolabb sodorja a társától, attól az embertől, akit szeretni akar. Bizonyos értelemben a szívében sajgó szeretet és szerelem nem képes kitörni, nem talál magának utat. Olykor egészen kimerítik a saját irányíthatatlan indulatai, a hormonok pedig törnek-zúznak és hatalmas pusztítást végeznek az ő gyönyörű testében.

Miért működik a tantra a változókorú nőknél?

Az a nő, aki kellőképpen tájékozott a szexualitás dolgaiban, és egyre jobban hozzáfér a saját szexuális életereje valódi forrásához és potenciáljához, képes újra nyitottá válni önmagára. A nők akár 75 százaléka számára nagyon is valóságos menopauzatünetek – a lanyhuló érdeklődés a szex vagy az intimitás iránt, a hüvelyi szárazság, az egyre vékonyodó hüvelyfal, a fájdalom, a szorongás, és így tovább – meghökkentő módon ajtót nyithatnak a tantrikus szemlélet hihetetlenül gyöngéd és relaxált világára a testében... és ha van partnere, akkor annak lehetőségére, hogy tudatosabb és spontán módon tudjanak szeretkezni.

Ezt még tetézi az a jóleső megkönnyebbülés, és nem csak a menopauza alatt, ha a nő megérti, hogy ő maga a férfival egyenrangú, bár vele ellentétes erő: kiegészíti, de nincs alárendelve. Átvitt értelemben az az erő, amelyet a szervezet korábban arra fordított, hogy petesejteket termeljen, mostanra kihunyt, nem azért, hogy elsorvadjon, összezsugorodjon, elpusztuljon, hanem a magasabb szintű szexualitás igazságában legyen része. Ha egy nő bármikor az életében – újra mondjuk: nem csak a menopauza idején – a tudatos, tantrikus szemléletet helyezi a fókuszba, akkor a szexet mint teremtő-, élénkítőerőt tapasztalja meg, nem pedig mint valami fájdalmas, kimerítő vagy kötelező cselekedetet. Most már nem valaki más kedvéért kell új életet létrehoznia, hanem megteremtheti egy új élet körülményeit önmagának.

A tantrikus szemlélet – „Ezt jelenti szeretkezni” –, amelyet mindketten gyakorolunk és tanítunk, hosszú, tartós szerelmi viszony lehetőségét kínálja fel önnön testeddel és a szerelmeddel (ha van neked), azt teszi lehetővé, hogy belépj abba a birodalomba, ahol a saját szexuális életerődet és belső jelenlétedet ápolhatod. A tantrikus szex, amelyet „lassú szexnek” is szoktunk nevezni, szépséges híd lehet annak a párnak, aki most ért a középkorúságba, és óhatatlan fizikai változásokat érzékel magán. Olyan időszak ez, amikor fontos a szívből jövő értekezés és kommunikáció férfi és nő között. A férfi kedves meghívást kaphat az érzékeny tudatosság világába, és ha erre nyitott, felfedezheti magának a szeretet és ellazultság mezsgyéjét – azt a területet, amely felszabadíthatja őt a sokszor mélyen aggasztó és csüggesztő szexuális teljesítménykényszer alól. Végre nem kell kőkeményen dolgoznia, mindent eltalálnia. Ehelyett a két test, a két nemi szerv fogja kalauzolni a két embert. Nagy megkönnyebbülés ez férfinak is, nőnek is.

Ha az aktus fájdalmat okoz

A szex gyakran fájdalmas a nőknek, bármelyik életkorban. Annak a nőnek, aki valaha fájdalmat tapasztalt szex közben, mégis belement abba, hogy folytatódjon az aktus, valószínűleg rengeteg feszültség és ellenállás gyülemlett fel a hüvelyi szövetében, sőt mindenhol a testében, a lelkében. Az érzékenyebb és tájékozottabb szexualitásban, biztonságos környezetben a nőnek sokkal több idő és tér áll rendelkezésére ahhoz, hogy ténylegesen meg tudjon nyílni, fel tudjon ébredni a teste. A természetes síkosító (lásd 8. fejezet) használata mellett a nő ezáltal mélyebben bele tud lazulni a saját testébe. Belül találja meg a teret ahhoz, hogy együtt legyen a testével, és így az is lehet, hogy egyszer csak hozzáfér valamihez, amit egyszer, valamikor elveszített az út során – a saját rendkívül finom, delikát belső női energiáját. A lassú, érzéki szeretkezés során sokszor hirtelen felszabadul a szerelem illata.